**ΓΛΩΣΣΑ**

**Ορισμός**

Γλώσσα είναι ένας συμβατός κώδικας επικοινωνίας, αποτελούμενος από σύνολο σημείων στηριγμένων πάνω σε αρχές και κανόνες, τον οποίο χρησιμοποιούν τα μέλη μιας γλωσσικής κοινότητας, προκειμένου να επικοινωνήσουν μεταξύ τους.

**Η σημασία της γλώσσας**

1. **Πνευματικός τομέας**

Η γλώσσα συνιστά στοιχείο της πνευματικής συγκρότησης του ανθρώπου, γιατί:

* η σκέψη και η γλώσσα είναι αλληλένδετες, τις συνδέει μια αμφίδρομη σχέση. Γλώσσα και σκέψη συνδιαμορφώνονται, συνυφαίνονται, αλληλεπιδρούν και εκφράζουν το επίπεδο της πνευματικής κατάστασης του ατόμου. Η ορθή έκφραση των σκέψεων απαιτεί την επαρκή γνώση του γλωσσικού κώδικα επικοινωνίας.
* είναι φορέας ιδεών και πεποιθήσεων.
* παρέχει τη δυνατότητα ικανοποίησης της φιλομάθειας του ανθρώπου.
* διαφυλάσσει την αποκτημένη γνώση και τη μεταλαμπαδεύει στους μεταγενέστερους, συντελώντας στη γρήγορη εξέλιξη κάθε ανθρώπινης δραστηριότητας.
* αποτελεί όργανο τεράστιας παιδαγωγικής δύναμης, αφού μπορεί να διδάσκει, να συμβουλεύει, να επαινεί και να ψέγει.
* η μελέτη του γλωσσικού φαινομένου διευρύνει τους γνωστικούς ορίζοντες του ατόμου.
* η βαθιά γνώση και ο χειρισμός της γλώσσας βοηθά το άτομο να αντιλαμβάνεται, αλλά και να εκφράζει τις λεπτές και δυσδιάκριτες σημασιολογικές αποχρώσεις συνώνυμων εννοιών.

1. **Πολιτικός τομέας**

Σημαντικός ο ρόλος της γλώσσας στην πολιτική ζωή, γιατί:

με τη γλώσσα οι άνθρωποι εκθέτουν τις ιδεολογικές τους θέσεις, ανταλλάσσουν πολιτικές απόψεις, επιχειρηματολογούν, συναινούν σε πολιτικά ζητήματα ή διαφοροποιούνται.

* με την ορθή χρήση της οι πολίτες διατυπώνουν τις απόψεις τους με την αναγκαία ευκρίνεια και πειθώ.
* η βαθιά γνώση των λειτουργιών της γλώσσας βοηθά στην αποκάλυψη της δημαγωγικής πολιτικής και της λαϊκιστικής ρητορείας, που χρησιμοποιεί τον κώδικα επικοινωνίας ως μέσο χειραγώγησης και εξαπάτησης των πολιτών.

1. **Κοινωνικός τομέας**

Στο πλαίσιο της κοινωνικής ζωής:

* η διαδικασία κοινωνικοποίησης των ατόμων στηρίζεται στη γλώσσα. Όσο πιο πλούσια σε περιεχόμενο, έκφραση σκέψεων και συναισθημάτων είναι μια γλώσσα, ανάλογη είναι και η ποιότητα της κοινωνικοποίησης.

αποτελεί μέσο επικοινωνίας και ανταλλαγής πληροφοριών και απόψεων. με το διάλογο τα άτομα προσεγγίζουν το ένα το άλλο, κατανοούν ης αντιτιθέμενες απόψεις τους και μπορούν να συνθέσουν τις αντιθέσεις τους. Έτσι, συνεννοούνται και επιλύουν τις διαφορές τους.

διευκολύνει τη συνεργασία, τη συνεννόηση και τον καλύτερο συντονισμό στον εργασιακό χώρο, γεγονός που συμβάλλει στην ποιοτική βελτίωση του παραγόμενου έργου.

• η γλώσσα αποτελεί για την κάθε κοινότητα βασικό ενοποιητικό στοιχείο. Ομογενοποιεί τα μέλη της κοινωνικής ομάδας, γιατί είναι ένας από τους σημαντικότερους δεσμούς που τα ενώνουν. Συνιστά την πιο απτή απόδειξη των ιδιαιτεροτήτων της ομάδας, στις οποίες τα μέλη της αλληλοαναγνωρίζονται ως διακριτή κοινότητα.

1. **Εθνικός τομέας**

Η γλώσσα συνιστά σημαντικό στοιχείο της πολιτιστικής και εθνικής ταυτότητας ενός λαού:

μέσω αυτής (γραπτός και προφορικός λόγος) διασώζεται η πολιτιστική κληρονομιά.

τα γράμματα, τα ήθη, έθιμα, η λαϊκή δημιουργία στο σύνολο της αναζητά στη γλώσσα το μέσο μετάδοσης της από γενιά σε γενιά. Βοηθά, έτσι, ένα λαό να συνειδητοποιήσει την ιδιοπροσωπία του και αποτελεί επομένως μέσο και πνευματικό θεσμό συνοχής ενός εθνικού συνόλου.

* η γλώσσα είναι το βασικό «όχημα» μεταφοράς της συλλογικής μνήμης, της ιστορικής και της γενικότερης πολιτιστικής.

1. **Ψυχολογικός τομέας**

Ως μέσο έκφρασης συναισθημάτων ευνοεί την ψυχική επαφή και τη βαθύτερη επικοινωνία των ανθρώπων, γιατί η γλώσσα :

* διαμορφώνει έναν επικοινωνιακό ιστό που δεν εξαντλείται στην απλή μετάδοση πληροφοριών, αλλά είναι φορέας συναισθημάτων και αξιών των ατόμων ή των κοινωνικών ομάδων.
* αποτελεί το κύριο μέσο με το οποίο οι άνθρωποι εξωτερικεύουν τις μύχιες σκέψεις ή επιθυμίες τους και εκδηλώνουν τη συμπαράσταση, τη χαρά, τη λύπη και άλλα προσωπικά συναισθήματα.

1. **Ηθικός τομέας**

* με το λόγο προσεγγίζονται, αναλύονται και διαμορφώνονται ηθικές αξίες, ιδανικά και πρότυπα.
* η ηθική διαπαιδαγώγηση είναι απαραίτητη για τη διαμόρφωση ηθικού χαρακτήρα.

1. Ο τρόπος χρήσης του γλωσσικού κώδικα επικοινωνίας αποκαλύπτει πτυχές της προσωπικότητας του ατόμου:

* η συγκινησιακή / συνυποδηλωτική χρήση της γλώσσας επιμαρτυρεί τη συναισθηματική φόρτιση του πομπού.
* Η αναφορική/ λογική (δηλωτική) χροιά καταδεικνύει την ορθολογική προσέγγιση και τη νοητική επεξεργασία των πραγμάτων.

8) Σημαντική η συμβολή της γλώσσας στη διεθνή ζωή. Με τη γλωσσομάθεια:

* διευκολύνεται η απρόσκοπτη επικοινωνία των λαών. Αίρονται, έτσι, ορισμένες τεχνητές αντιθέσεις ή διαφορές μέσω της συνεννόησης και της αλληλοκατανόησης.
* υλοποιείται κάθε μορφή συνεργασίας σε όλα τα επίπεδα της οικονομικής, κοινωνικής και πολιτιστικής ζωής.

**Στοιχεία κρίσης της γλώσσας**

1 . Συρρίκνωση του λεξιλογίου (λεξιπενία).

1. Γραμματικά και συντακτικά σφάλματα.
2. Εισβολή ξένων λέξεων και φράσεων.
3. Δυσφράδεια (= αδυναμία έκφρασης σκέψεων και νοημάτων με σαφήνεια και ακρίβεια).

5. Χρήση τυποποιημένων εκφράσεων.

**Αίτια κρίσης της γλώσσας**

1. Η οικογένεια :

οι γονείς δεν ενδιαφέρονται για τη γλωσσική αγωγή των παιδιών τους από τη μικρή ηλικία.

* δεν εμφυσούν στα παιδιά την αγάπη για το βιβλίο.

1. Η γενικότερη κρίση και δυσλειτουργία της παιδείας:

ο τεχνοκρατικός, εξειδικευτικός χαρακτήρας δε συμβάλλει στην ευρύτερη πνευματική καλλιέργεια, συστατικό στοιχείο της οποίας είναι η άρτια γλωσσική κατάρτιση και η συνακόλουθη ορθή χρήση του λόγου.

* η κακή οργάνωση της γλωσσικής διδασκαλίας έχει ως συνέπεια ο μαθητής να μην κατανοεί ούτε να προσεγγίζει σωστά τα εκφραστικά στοιχεία της γλώσσας ούτε να αφομοιώνει το γλωσσικό πλούτο των λογοτεχνικών κειμένων.

1. Τα ΜΜΕ και κυρίως η τηλεόραση, στα οποία κυριαρχούν:

* η υποχώρηση του λόγου έναντι του ήχου και της εικόνας, που περιορίζουν το λεξιλογικό πλούτο.
* τα χαμηλής ποιότητας προγράμματα, που δεν εμπεριέχουν πλούσιο λόγο, ούτε αναδεικνύουν ευρύτερα πνευματικά ενδιαφέροντα.
* η διαφήμιση με τη συνθηματική χρήση της γλώσσας, το πλήθος των ξενικών στοιχείων, την επιτηδευμένη ασυνταξία, τους κακόσχημους νεολογισμούς κ.λπ.
* η «υπερκατανάλωση» τηλεοπτικού θεάματος που περιορίζει την ανθρώπινη επικοινωνία και την ανάγνωση βιβλίων.

1. Η ιεράρχηση των αξιών του σύγχρονου ανθρώπου, κυρίαρχο στοιχείο της οποίας συνιστά η ταύτιση του «έχειν» με το «είναι». Η επιδίωξη του υλικού ευδαιμονισμού συνεπάγεται την έλλειψη του ελεύθερου χρόνου και της διάθεσης για γνήσια ψυχαγωγία (π.χ.) βιβλίο, που προϋποθέτει πνευματικό μόχθο.

5. Η ποιότητα των ανθρώπινων σχέσεων. Ως ένα μεγάλο βαθμό οι σχέσεις, τυπικές  
και συμβατικές ή απλώς «οικονομικές» συνιστούν μια απρόσωπη επικοινωνία που  
εξυπηρετεί μόνο τις αναγκαίες συναλλαγές. Η φτωχή σε συναισθήματα επικοινωνία  
εκφράζεται με λεξιλογική πενία.

6. Η πολιτική ζωή. Χαρακτηριστικά στοιχεία της:

• οι λαϊκίστικες, δημαγωγικής σκοπιμότητας, συνθηματικές εκφράσεις.

• η «ξύλινη» γλώσσα που δεν παράγει προβληματισμούς, αντίθετα αναπαράγει, «ταυτοποιεί» τις δογματικές ιδεολογικές αρχές και αντιστοιχεί πλήρως στις κομματικές πεποιθήσεις.

* η απουσία πολιτικού προβληματισμού και ιδεολογικών αναζητήσεων δεν καλλιεργεί την έφεση για ανάγνωση πολιτικού περιεχομένου κειμένων και βιβλίων.

7. Η τεχνολογική εξέλιξη και η επίδραση των αναπτυγμένων χωρών, κυρίως σε μια  
εποχή παγκοσμιοποίησης έχουν ως συνέπειες:

* την επιβολή της ξενόγλωσσης ορολογίας για τα εισαγόμενα τεχνολογικά επιτεύγματα, μερικά από τα οποία δύσκολα αποδίδονται στην ελληνική γλώσσα.
* την εισβολή πολλών ξενικών γλωσσικών στοιχείων (από τα ΜΜΕ, τη διεθνική τέχνη, όπως είναι η μουσική, ο κινηματογράφος κ.λπ.) που χρησιμοποιούνται μάλιστα στην καθημερινή επικοινωνία.

**Συνέπειες της κρίσης της γλώσσας**

1. Η γλωσσική ένδεια συνεπάγεται άμβλυνση της κριτικής σκέψης και πνευματική στασιμότητα, αφού η σκέψη αναπτύσσεται με τη γλώσσα.
2. Ο άνθρωπος αδυνατεί να εκφράσει τα συναισθήματά του, γεγονός που τον οδηγεί σε κοινωνική και συναισθηματική απομόνωση.
3. Έχει έντονο αίσθημα κατωτερότητας έναντι όσων χειρίζονται άνετα το λόγο.
4. Καθίσταται έρμαιο στη βούληση κάθε δημαγωγού, που με τη γλωσσική του δεινότητα μπορεί να το παρασύρει.

5. Δυσχεραίνεται η επικοινωνία και οι άνθρωποι αποξενώνονται, γιατί η ρηχότητα  
της σκέψης συνεπάγεται και ρηχότητα της επικοινωνίας.

6. Κινδυνεύει η δημοκρατία, γιατί:

* δεν αναπτύσσεται ο διάλογος, αλλά κυριαρχεί ο λόγος της εξουσίας.
* ενθαρρύνονται φαινόμενα λαϊκισμού και μεσσιανισμού.
* ο πολίτης περιθωριοποιείται και ετεροκαθορίζεται, αφού αδυνατεί να εκφράσει τις πολιτικές του θέσεις.

7. Η αλλοίωση της γλώσσας οδηγεί στην πολιτιστική αλλοίωση, γιατί με τη γλώσσα μεταφέρονται η ιστορία, οι παραδόσεις, οι μύθοι, τα ήθη, τα έθιμα κ.λπ. Παράλληλα, η εισροή ξένων γλωσσικών στοιχείων σταματά την επικοινωνία με το παρελθόν και συντείνει στην εισροή ξένου τρόπου σκέψης. Ιδιαίτερα για την Ελλάδα, χώρα μικρή και γλωσσικά ανάδελφη, ο κίνδυνος πολιτιστικής αλλοίωσης είναι ακόμα μεγαλύτερος, γιατί στα πλαίσια του σύγχρονου κόσμου κυριαρχούν πολιτισμικά οι οικονομικά αναπτυγμένες χώρες.

**Τρόποι αντιμετώπισης της κρίσης της γλώσσας / Προτάσεις για την καλλιέργεια μιας άρτιας γλωσσικής έκφρασης**

1. **Η οικογένεια,** η οποία μπορεί να αποτελέσει πρωταρχικό παράγοντα γλωσσικής  
καλλιέργειας του νέου, είναι ανάγκη να :

* παρέχει τα κατάλληλα πνευματικά ερεθίσματα στα νεαρά μέλη της, γεγονός που θα διαδραματίσει καθοριστικό ρόλο στις προτεραιότητες και τις επιλογές τους.
* ασκεί ορθή γλωσσική αγωγή, κυρίως μέσα από τον ορθό λόγο της καθημερινής επικοινωνίας και το διάλογο.
* καλλιεργεί την αγάπη για το βιβλίο και όχι απλώς τη χρησιμοθηρική αντίληψη για τη γνώση στο στενό πλαίσιο της επιδιωκόμενης επαγγελματικής αποκατάστασης.

1. **Η εκπαίδευση οφείλει να :**

* καταστήσει γνωστή τη γλώσσα σε όλη την ιστορική της διαδρομή και να αναδείξει με ελκυστικό και προσιτό τρόπο το λεξιλογικό της πλούτο και κυρίως τη λειτουργικότητά του στην καθημερινή επικοινωνία.
* αναβαθμίσει τα γλωσσικά μαθήματα και να επιδιώξει την ορθή διδασκαλία της γλώσσας χωρίς πνεύμα σχολαστικισμού ή τυπολατρίας, αλλά με σύγχρονους επιστημονικά και παιδαγωγικά τρόπους και με συγγράμματα ανανεωμένα, που θα αξιοποιούν την αποκτημένη εμπειρία.
* δημιουργήσει ένα πνευματικό περιβάλλον που θα ευνοεί την πνευματική αναζήτηση και το διάλογο.

1. **Η πολιτεία πρέπει να:**

* εμπλουτίσει τις βιβλιοθήκες με νέα βιβλία, ικανά να προσελκύσουν ένα μεγάλο μέρος των πολιτών και να καλλιεργήσουν τη φιλαναγνωστική διάθεση της ευρύτερης κοινωνίας.
* μεριμνήσει για την καταπολέμηση του αναλφαβητισμού μέσα από ειδικά προγράμματα, όπως αυτά της λαϊκής επιμόρφωσης, των ανοιχτών πανεπιστημίων κ.τ.λ.

1. **Τα ΜΜΕ επιβάλλεται να:**

* χρησιμοποιούν ορθά τη γλώσσα στη διαδικασία σύνταξης των κειμένων και στη μετάδοση ειδήσεων. Να αποφεύγουν τον εντυπωσιοθηρικό λόγο, τις εξεζητημένες ή λαϊκίστικες εκφράσεις που λειτουργούν παραμορφωτικά στο χαρακτήρα και στο περιεχόμενο της γλώσσας.
* συμπεριλάβουν στο πρόγραμμά τους ειδικές εκπομπές, σχετικές με τη γλώσσα, μεταξύ αυτών και εκείνες που συνδυάζουν τη γλωσσική άσκηση με την ψυχαγωγία.
* αναβαθμίσουν τα προγράμματά τους, ώστε να αναδεικνύουν πνευματικής υφής ενδιαφέροντα και να συμβάλουν στην πνευματική καλλιέργεια του δέκτη.

1. **Οι πνευματικοί άνθρωποι**, ως φορείς πνευματικής ακτινοβολίας, οφείλουν να:

* παρέχουν πνευματικά ερεθίσματα, απαλλαγμένοι από το πνεύμα του ελιτισμού και του ιδιότυπου αναχωρητισμού που αποστασιοποιεί το μέσο πολίτη από το έργο τους.
* αναλάβουν πρωτοβουλίες για τη βελτίωση της γλωσσικής έκφρασης του ευρύτερου κοινωνικού συνόλου είτε μέσω του εκπαιδευτικού συστήματος είτε με άλλους πνευματικούς θεσμούς.

**6. Το άτομο πρέπει να:**

* συνειδητοποιήσει την αξία της γλώσσας για την ορθή έκφραση σκέψεων και συναισθημάτων και τη διατήρηση της εθνικής ταυτότητας. Μέσω της αυτομόρφωσης και της αξιοποίησης του ελεύθερου χρόνου για ανάγνωση βιβλίων μπορεί να βελτιώσει σε σημαντικό βαθμό τη γλωσσική του κατάρτιση.

• προβεί σε νέα ιεράρχηση αξιών σύμφωνα με την οποία η πνευματική καλλιέργεια θα αποτελεί μείζονα προτεραιότητά του.

**Η σημασία της γλωσσικής διδασκαλίας στα σχολεία**

1. Η γλωσσική διδασκαλία συμβάλλει στην άνοδο του μορφωτικού επιπέδου των μαθητών, γιατί διευρύνει τους πνευματικούς τους ορίζοντες με τη διερεύνηση και ανάλυση των εκφραστικών κανόνων της γλώσσας, που συνιστούν άσκηση των νοητικών λειτουργιών.
2. Η επαφή με παλαιότερες μορφές της γλώσσας και η σύνδεσή τους με τις ιδιαίτερες κοινωνικο-οικονομικές συνθήκες αναπτύσσει την κριτική ικανότητα των ατόμων και τη δυνατότητά τους να συσχετίζουν την ομιλούμενη γλώσσα με τα κοινωνικά, πολιτικά και οικονομικά δεδομένα.
3. Μαθαίνουν να προσδιορίζουν τους τρόπους χρήσης της γλώσσας ανάλογα με τις επικοινωνιακές ανάγκες (αναφορική ή συγκινησιακή λειτουργία) και να τους αξιοποιούν εύστοχα στην καθημερινή τους ζωή.
4. Μπορούν να εμβαθύνουν στο περιεχόμενο των λογοτεχνικών κειμένων, κατανοώντας τη λειτουργικότητα των ιδιαίτερων εκφραστικών μέσων και των γενικότερων στοιχείων, λεκτικών ή υφολογικών, που χρησιμοποιούνται στο λόγο.
5. Καθίστανται ικανοί να εκφράζονται με σαφήνεια, ακριβολογία και λιτότητα, αξιοποιώντας τον περιεκτικό λόγο και αποφεύγοντας τους ανούσιους πλατειασμούς και τις περιττές αναφορές.
6. Αναπτύσσουν τη συλλογιστική τους ικανότητα και τη δυνατότητά τους να επιχειρηματολογούν με ευκρίνεια και πειθώ.
7. Η γλωσσική διδασκαλία συμβάλλει στην πνευματική συγκρότηση των νέων, γιατί η σκέψη και η γλώσσα είναι αλληλένδετες, τις συνδέει αμφίδρομη σχέση. Γλώσσα και σκέψη συνδιαμορφώνονται, συνυφαίνονται, αλληλεπιδρούν και εκφράζουν το επίπεδο της πνευματικής κατάστασης του ατόμου. Η ορθή έκφραση των σκέψεων απαιτεί την επαρκή γνώση του γλωσσικού κώδικα επικοινωνίας.
8. Η βαθιά γνώση των λειτουργιών της γλώσσας βοηθά στην αποκάλυψη της δημαγωγικής πολιτικής και της λαϊκιστικής ρητορείας, που χρησιμοποιεί τον κώδικα επικοινωνίας ως μέσο χειραγώγησης και εξαπάτησης των πολιτών.
9. Η γλώσσα συνιστά σημαντικό στοιχείο της πολιτιστικής και εθνικής ταυτότητας ενός λαού. Επομένως, η γνώση της γλώσσας βοηθά τους νέους να συνειδητοποιήσουν την πολιτιστική και εθνική τους ταυτότητα.

**ΤΡΑΠΕΖΑ ΘΕΜΑΤΩΝ**

**1ο κριτήριο**

**1.Κείμενο**

**Ο Σιμόεις με τις ασημένιες δίνες**

Η Jacqueline de Romilly, η Γαλλίδα ελληνίστρια, υπήρξε θαυμάστρια της ελληνικής σκέψης. Οι εργασίες της καλύπτουν όλο το φάσμα της αρχαίας ελληνικής γραμματείας. Σ’ αυτήν ανήκει η φράση: «Αν η Ελλάδα μάς ζητούσε πίσω όλες τις λέξεις της που έχουμε δανειστεί, ο Δυτικός πολιτισμός θα κατέρρεε». Το βιβλίο της με τον τίτλο «Τι πιστεύω» είναι μια εξομολόγηση από καρδιάς, ψυχής και πνεύματος για την αξία του πολιτισμού.

Τις προάλλες στο Παρίσι μελετούσα κάπως βιαστικά ένα κείμενο του Ευριπίδη, στο οποίο έψαχνα κάποια στοιχεία σχετικά με τη χρήση μιας λέξης πολιτικού χαρακτήρα. Ξαφνικά τράβηξαν την προσοχή μου οι εξής λέξεις: «Ο Σιμόεις με τους ασημένιους του στροβίλους». Η έκφραση δεν ήταν ασυνήθιστη, ούτε ιδιαίτερα αξιοσημείωτη. Ο Όμηρος και ο Ησίοδος έχουν χρησιμοποιήσει για άλλα ποτάμια ένα επίθετο που σημαίνει «στην ασημένια δίνη». Η λέξη ακουγόταν σαν λυρικό τραγούδι, είδα ξαφνικά εκεί μπροστά μου αστραφτερές τις δίνες του νερού. Το ποτάμι κυλούσε ακτινοβολώντας κι εγώ ένιωσα τη δροσιά του: έβλεπα τις αντανακλάσεις του, τη γενναιοδωρία του καθαρού και γοργού νερού. Και για μια στιγμή σταμάτησα την ανάγνωση, γεμάτη θαυμασμό.

Αν προσθέσουμε σ’ αυτά την απόλαυση της γλώσσας, το ότι με άγγιξε η λαμπρή φρεσκάδα του νερού και με έκανε να ονειρευτώ τον Όμηρο κι ύστερα τον Ευριπίδη, η ευχαρίστησή μου χρωματίστηκε με τη σκέψη ότι τη μοιραζόμουν με αυτούς τους ανθρώπους του μακρινού παρελθόντος που είχαν τόσο διαφορετικά συναισθήματα: σαν ένα κόσμημα ανέπαφο στο βάθος ενός αρχαίου τάφου το θαύμα του νερού έγινε πιο συγκινητικό, έχοντας διασχίσει τους αιώνες. Είχε εξαγνιστεί, είχε ακινητοποιηθεί για πάντα σαν ένας θησαυρός αγκυροβολημένος στην ίδια του τη ζωή.

Τέλος, στο βάθος αυτής της φευγαλέας ευχαρίστησης υπήρχε, πιστεύω, η έκπληξη που επαναλαμβάνεται μπροστά στην επινοητικότητα και τη γήτευση1 της γλώσσας: η ιδέα ότι τα πάντα περνούν και πάνε κι ότι αγωνιζόμαστε, πολεμάμε, καταστρέφουμε, αλλά επίσης ότι οι άνθρωποι έχουν εφεύρει τη γλώσσα ‒ αυτό το μοναδικό μέσο, το οποίο τους επιτρέπει να διαδώσουν θησαυρούς πολύ πιο πραγματικούς από την πραγματικότητα. Η γλώσσα καταργεί τους φραγμούς του χώρου και του χρόνου και αρπάζει τα παροδικά αντικείμενα, τα αφαιρεί από το περιβάλλον τους ή από το όνειρο και τα φέρνει στο σπίτι μου, στο Παρίσι, έναν Αύγουστο, όπου ο Σιμόεις εισβάλλει με τις ασημένιες δίνες του.

1 γήτευση: γοητεία

*Jacqueline de Romilly (2013). Τι Πιστεύω (μετάφραση Σώτη Τριανταφύλλου). Αθήνα: Πατάκης, σ. 100- 103 (διασκευή)*

**ΘΕΜΑΤΑ**

**ΘΕΜΑ 1**

**1ο υποερώτημα (μονάδες 10)**

Να γράψεις σε μία παράγραφο 50-60 λέξεων ποια είναι, σύμφωνα με την Jacqueline de Romilly στο Κείμενο 1, η απόλαυση και η γοητεία της γλώσσας. **Μονάδες 10**

**2ο υποερώτημα (μονάδες 10)**

Στην τελευταία παράγραφο του Κειμένου 1 η συγγραφέας οργανώνει τον λόγο της με αιτιολόγηση. Τι πετυχαίνει, κατά τη γνώμη σου, με αυτήν την επιλογή της; **Μονάδες 10**

**3ο υποερώτημα (μονάδες 15)**

Να επιλέξεις και να μεταφέρεις στο απαντητικό σου φύλλο τη σωστή απάντηση για καθεμιά από τις παρακάτω προτάσεις που βασίζονται στο Κείμενο 1 (μία μόνο από τις τέσσερις προτεινόμενες απαντήσεις είναι κάθε φορά η ορθή).

1. Η λέξη «αξιοσημείωτη» (1η παράγραφος) με κριτήριο τη σημασία της στην πρόταση, στην οποία ανήκει, έχει ως αντώνυμή της τη λέξη:

α. αξιόλογη β. υψηλή γ. ασήμαντη δ. σεβαστή

2. «μελετούσα, έψαχνα, έβλεπα, σταμάτησα» (1η παράγραφος): η συγγραφέας γράφει σε α’

ενικό πρόσωπο, προκειμένου να:

α. προβληματίσει τον αναγνώστη για το περιεχόμενο της φράσης του Ευριπίδη

β. αφηγηθεί με χιούμορ αυτό που της συνέβη

γ. προσδώσει προσωπικό και βιωματικό ύφος στο κείμενό της

δ. καταστήσει πιο πειστική την άποψή της για τη φράση του Ευριπίδη.

3. «σαν ένα κόσμημα ανέπαφο στο βάθος ενός αρχαίου τάφου το θαύμα του νερού έγινε πιο

συγκινητικό» (2η παράγραφος): η συγγραφέας επιλέγει: α. την αναφορική λειτουργία της γλώσσας β. το λιτό ύφος γ. τον κυριολεκτικό λόγο δ. την ποιητική λειτουργία της γλώσσας.

4. «Τέλος, στο βάθος αυτής της φευγαλέας ευχαρίστησης υπήρχε, πιστεύω, η έκπληξη που

επαναλαμβάνεται μπροστά στην επινοητικότητα και τη γήτευση της γλώσσας:» (3η παράγραφος): η συγγραφέας χρησιμοποιεί την άνω και κάτω τελεία, για να:

α. επεξηγήσει τη γνώμη της

β. εκφράσει την ευχαρίστηση που της προσφέρει η γλώσσα

γ. δηλώσει την έκπληξή της

δ. τονίσει τον προβληματισμό της.

5. Η λέξη «καταργεί» (3η παράγραφος) με βάση τη σημασία της στην πρόταση, στην οποία

ανήκει, έχει ως συνώνυμή της τη λέξη: α. καταστρώνει β. καταλύει γ. εμπεριέχει δ. περιορίζει Μονάδες 15

**2ο κριτήριο**

**Κείμενο 1**

**Η σημασία της γλώσσας (14937)**

Το κείμενο (διασκευή) είναι απόσπασμα από το βιβλίο του M.W. Eysenck, «Βασικές Αρχές Γνωστικής Ψυχολογίας», (Μετάφραση Μ. Κουλεντιανού, σσ. 309-310,εκδ. Gutenberg, 2010).

Αν κάποιος αμφιβάλλει για τη σημασία της γλώσσας στη ζωή του, αρκεί να σκεφτεί για μια στιγμή πόσο απίστευτα περιορισμένος θα ήταν χωρίς τη γλώσσα. Οι κοινωνικές αλληλεπιδράσεις με φίλους και γνωστούς εξαρτώνται σε πολύ μεγάλο βαθμό από τη γλώσσα. Εξάλλου, οι άνθρωποι σήμερα γνωρίζουν πολύ περισσότερα πράγματα από τους ανθρώπους των προηγούμενων γενεών. Αυτό συμβαίνει γιατί η γλώσσα βοήθησε το μεγαλύτερο μέρος της γνώσης να περάσει από τη μια γενιά στην άλλη. Επομένως, το να γνωρίζει κανείς καλά τη γλώσσα είναι απολύτως απαραίτητο.

Τι είναι, όμως, η γλώσσα; Διατυπώθηκε ο ορισμός ότι η γλώσσα είναι «ένα συμβατικό σύστημα επικοινωνιακών ήχων και μερικές φορές (αν και όχι απαραίτητα) γραπτών συμβόλων». Σ’ αυτόν τον ορισμό η κρίσιμη λέξη είναι το επίθετο «επικοινωνιακών», επειδή η πρωταρχική λειτουργία της γλώσσας είναι η επικοινωνία. Βέβαια, με τη γλώσσα επιτελούνται και άλλες λειτουργίες. Για παράδειγμα, οι άνθρωποι χρησιμοποιούμε τη γλώσσα, για να σκεφτόμαστε, να καταγράφουμε πληροφορίες, να συνειδητοποιούμε και να εκφράζουμε συναισθήματα, να εκφράζουμε την ταύτισή μας με μια ομάδα κ.λπ.

Αναμφίβολα, η γλώσσα είναι ένα εντυπωσιακό επίτευγμα των ανθρώπων. Υπάρχουν όμως άλλα είδη που κάνουν χρήση της γλώσσας; Ίσως κάποιος να έδινε καταφατική απάντηση σκεπτόμενος για παράδειγμα τους παπαγάλους που λένε μερικές λέξεις. Ωστόσο, οι παπαγάλοι, ακόμα και αν προσπαθούν να επικοινωνήσουν, δεν χρησιμοποιούν γλώσσα με την πλήρη σημασία της έννοιας, επειδή δεν ακολουθούν κανόνες ούτε δείχνουν την ευελιξία στη χρήση της γλώσσας που δείχνουν οι άνθρωποι.

Στην καθημερινή μας ζωή οι περισσότεροι από εμάς κάνουμε εκτεταμένη χρήση τεσσάρων βασικών γλωσσικών δεξιοτήτων. Αυτές είναι οι ακόλουθες: ακούμε την ομιλία, διαβάζουμε, μιλάμε και γράφουμε. Είναι ίσως φυσικό να υποθέσουμε πως οι τέσσερις κεντρικές γλωσσικές δεξιότητες κάθε ανθρώπου μπορούν να είναι συνολικά ισχυρές ή αδύναμες. Αυτό το συμπέρασμα μπορεί συχνά, αλλά όχι πάντα, να είναι σωστό σε σχέση με την εκμάθηση της μητρικής γλώσσας.

**ΘΕΜΑΤΑ**

**ΘΕΜΑ 1 (μονάδες 35)**

**1ο υποερώτημα (μονάδες 10)**

Ποιες λειτουργίες επιτελεί η γλώσσα, σύμφωνα με το Κείμενο 1, και ποιες οι κύριες γλωσσικές

ικανότητες που έχουν οι άνθρωποι (40 – 50 λέξεις); Μονάδες 10

**2ο υποερώτημα (μονάδες 10)**

Να περιγράψεις με συντομία τον λόγο για τον οποίο ο συγγραφέας στην 3η παράγραφο του

Κειμένου 1 χρησιμοποιεί το παράδειγμα των παπαγάλων. Μονάδες 10

**3ο υποερώτημα (μονάδες 15)**

«Τι είναι, όμως, η γλώσσα; Διατυπώθηκε ο ορισμός ότι η γλώσσα είναι «ένα συμβατικό σύστημα επικοινωνιακών ήχων και μερικές φορές (αν και όχι απαραίτητα) γραπτών συμβόλων». Σ’ αυτόν τον ορισμό η κρίσιμη λέξη είναι το επίθετο «επικοινωνιακών», επειδή η πρωταρχική λειτουργία της γλώσσας είναι η επικοινωνία. Βέβαια, με τη γλώσσα επιτελούνται και άλλες λειτουργίες.»: Να ξαναγράψεις το παραπάνω τμήμα της 2ης παραγράφου του Κειμένου 1 αντικαθιστώντας κάθε υπογραμμισμένη λέξη με μια νοηματικά ισοδύναμή της. Μονάδες 15